Die genesende krag van musiek - WelstandWelstand
Tuis / Advies / Die genesende krag van musiek
Dit ly geen twyfel nie dat musiek die gemoed kan kalmeer.
Of ons nou gelukkig of hartseer is, baie van ons wend ons na ʼn melodie om ons gevoelens uit te druk en dit kan ʼn ligte kuur vir allerhande kwale genoem word. “Weens die alomteenwoordigheid van musiek in ons samelewing sowel as hoe maklik dit oorgedra kan word, hou dit miskien die grootste potensiaal onder alternatiewe terapieë in om mense te bereik wat andersins nie toegang tot versorging het nie,” sê Michael Friedman, Ph.D., ʼn kliniese sielkundige wat spesialiseer in hoe sosiale verhoudings geestes- en fisiese gesondheid beïnvloed.
Maar watter spesifieke en bewese genesende effekte word deur musiek teweeggebring?
Friedman sê musiek is ʼn ervaring wat verbind. Depressie en ander geestessiektes kan jou emosies afstomp en jou afgesonderd laat voel. Musiek kan jou weer met jou emosies verbind deur jou hartseer, kwaad of gelukkig te laat voel. Om te huil, sing of dans wanneer jy pragtige lirieke hoor, is ongetwyfeld kalmerend – selfs al is dit net vir enkele oomblikke.
Dit kan ook jou sosiale kant stimuleer. “Navorsing demonstreer duidelik dat verbeterde sosiale verbintenis en ondersteuning die uitkomste vir geestesgesondheid verbeter. Enige musiek wat dus help om mense te verbind kan ʼn enorme impak op ʼn individu se geestesgesondheid hê.”
Om vrees te bowe te kom of te onderdruk, is nog ʼn voordeel van musiek. Wanneer jy gestres of angstig voel, sit jou oorfone op en haal asem saam met ontspannende of inspirerende musiek.
Beverly Merz, uitvoerende direkteur by Women’s Health Watch, sê musiekterapie is ʼn ontluikende veld. “Navorsing demonstreer dat om musiekterapie by behandeling te voeg simptome en sosiale funksionering onder skisofrene verbeter. Voorts het musiekterapie al kragdadigheid gedemonstreer as ʼn onafhanklike behandeling vir die vermindering van depressie, angs en chroniese pyn.
“Musiekterapeute ken min grense. Hulle kan musiek vir jou of saam met jou speel, of jou selfs leer hoe om ʼn instrument te bespeel.”
Merz omskryf verskeie maniere waarop musiekterapie ons kan help om die lewe te hanteer, van die herstel van verlore spraak tot hulp om pyn te verlig. “Musiekterapie kan mense help wat besig is om van ʼn beroerte of traumatiese breinbesering wat die linkerbrein-area wat vir spraak verantwoordelik is, beskadig het, te herstel. Omdat die vermoë om te sing in die regterkant van die brein gesetel is, kan mense om die besering na die linkerkant van die brein werk deur hulle gedagtes eers te sing en dan geleidelik die melodie te versaak.
“Om na musiek te luister verminder angs geassosieer met chemoterapie en radioterapie. Dit kan ook naarheid en braking by pasiënte wat chemoterapie ontvang, onderdruk. Musiekterapie is al in pasiënte getoets wat strek van diegene met intense, akute pyn tot dié met chroniese pyn weens artritis.”
Dit verbeter ook die lewensgehalte van lyers aan dementia. “Omdat die vermoë om met musiek te skakel tot laat in die siekte se proses intak bly, kan musiekterapie help om herinneringe op te roep, onrustigheid te verminder, kommunikasie aan te help en fisiese koördinasie te verbeter.”
BeliefNet.com, 2020, “The healing power of music”, https://www.beliefnet.com/wellness/galleries/the-healing-power-of-music.aspx.
Beverly Merz, 5 November 2015, “Healing through music”, https://www.health.harvard.edu/blog/healing-through-music-201511058556.
Michael Friedman, 4 February 2014, “Does music have healing powers?”, https://www.psychologytoday.com/us/blog/brick-brick/201402/does-music-have-healing-powers.